Projekts

LATVIJAS REPUBLIKAS MINISTRU KABINETS

20\_\_.gada \_\_\_\_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

**Noteikumi par zudušu identificējamu elektronisko sakaru galiekārtu centralizētas datubāzes veidošanu, uzturēšanu un izmantošanu, kā arī šādu galiekārtu izmantošanas iespējas pārtraukšanu un atjaunošanu**

Izdoti saskaņā ar Elektronisko sakaru

likuma 33.[panta](https://likumi.lv/ta/id/96611-elektronisko-sakaru-likums#p46) ceturto daļu

**I. Vispārīgais jautājums**

1. Noteikumi nosaka:

1.1. kārtību, kādā veido un uztur nolaupītu, pazaudētu vai citādi pret īpašnieka gribu no viņa varas izgājušu identificējamu galiekārtu (turpmāk - īpašniekam zudusi galiekārta) centralizēto datubāzi;

1.2. kārtību un termiņus, kādā elektronisko sakaru komersants, kas piedāvā elektronisko sakaru tīklā izmantot identificējamu galiekārtu, (turpmāk - elektronisko sakaru komersants) iekļauj informāciju par īpašniekam zudušu galiekārtu centralizētajā datubāzē;

1.3. kārtību un termiņus, kādā elektronisko sakaru komersants nodrošina īpašniekam zudušas galiekārtas izmantošanas iespējas pārtraukšanu un atjaunošanu elektronisko sakaru tīklā.

2. Šo noteikumu prasību ievērošanu uzrauga Satiksmes ministrija.

**II. Iesniegums identificējamas galiekārtas izmantošanas iespējas pārtraukšanai vai atjaunošanai**

3. Lai pārtrauktu vai atjaunotu īpašniekam zudušas galiekārtas izmantošanas iespēju, īpašnieks iesniedz attiecīgu iesniegumu vienam no šādiem adresātiem:

3.1. elektronisko sakaru komersantam, kurš īpašniekam sniedz elektronisko sakaru pakalpojumus, ja identificējamā galiekārta izmantota publiskajos elektronisko sakaru tīklos;

3.2. Valsts policijai, ja identificējamā galiekārta īpašniekam ir zudusi noziedzīga nodarījuma rezultātā.

4. Iesniegumā norāda šādu informāciju:

4.1. identificējamās galiekārtas īpašnieka:

4.1.1. vārdu, uzvārdu, deklarēto dzīvesvietu un personas kodu vai personu apliecinoša dokumenta numuru, ja īpašnieks ir fiziska persona;

4.1.2. nosaukumu, reģistrācijas numuru un juridisko adresi, ja īpašnieks ir juridiska persona vai personu apvienība;

4.2. identificējamās galiekārtas pieslēguma numuru un elektronisko sakaru komersantu, kas identificējamās galiekārtas īpašniekam pēdējais ir sniedzis elektronisko sakaru pakalpojumus, ja identificējamā galiekārta izmantota publiskajos elektronisko sakaru tīklos;

4.3. informāciju par identificējamo galiekārtu (piemēram, galiekārtas identifikatoru, tālruņa ražotāja nosaukumu, modeli, izmantošanas ilgumu elektronisko sakaru tīklā);

4.4. lūgumu pārtraukt vai atjaunot attiecīgās identificējamās galiekārtas izmantošanas iespēju.

5. Lai noskaidrotu iesniedzēja identitāti, elektronisko sakaru komersantam ir tiesības pieprasīt uzrādīt personu apliecinošu dokumentu un izgatavot šī dokumenta kopiju.

6. Ja ir šaubas, ka iesniedzējs ir identificējamās galiekārtas īpašnieks, elektronisko sakaru komersantam ir tiesības pieprasīt pierādījumus, kas liecina par iesniedzēja īpašuma tiesībām uz attiecīgo galiekārtu.

7. Ja iesniedzējs iesniegumā nenorāda šo noteikumu 4. [punktā](https://likumi.lv/ta/id/164147#p3) minēto informāciju vai arī tā tiek norādīta neprecīzi, elektronisko sakaru komersants lūdz iesniedzējam novērst konstatētās nepilnības.

8. Elektronisko sakaru komersants nodrošina saņemtā iesnieguma reģistrēšanu, norādot iesnieguma saņemšanas datumu, informāciju par iesniedzēju un iesnieguma saņēmēja vārdu, uzvārdu un amatu.

9. Elektronisko sakaru komersantam ir tiesības atteikt identificējamās galiekārtas izmantošanas iespējas pārtraukšanu vai atjaunošanu, ja:

9.1 iesniedzēja sniegtā informācija ir nepatiesa;

9.2. identificējamā galiekārta pēdējos trīs mēnešus nav reģistrēta attiecīgajā elektronisko sakaru tīklā.

**III. Identificējamās galiekārtas izmantošanas iespējas pārtraukšanas un atjaunošanas kārtība**

10 Elektronisko sakaru komersants vienas darbdienas laikā pēc attiecīgā iesnieguma saņemšanas nodrošina identificējamās galiekārtas izmantošanas iespējas pārtraukšanu vai atjaunošanu savā elektronisko sakaru tīklā, kā arī iekļauj centralizētajā datubāzē šo noteikumu 19.1., 19.2., 19.3. vai 20.1., 20.2., 20.3. apakšpunktā minēto informāciju.

11. Ja vienā elektronisko sakaru tīklā darbojas vairāki elektronisko sakaru komersanti, elektronisko sakaru pakalpojumu sniedzējs un elektronisko sakaru tīkla operators savstarpēji vienojas par šo noteikumu 10. [punktā](https://likumi.lv/ta/id/164147#p9) noteiktā pienākuma izpildi.

12. Valsts policija informāciju par saņemtajiem iesniegumiem vienas darbdienas laikā nodod Iekšlietu ministrijas Informācijas centram.

13. Iekšlietu ministrijas Informācijas centrs nodrošina tūlītēju informācijas nodošanu attiecīgajam elektronisko sakaru tīkla operatoram.

14. Elektronisko sakaru tīkla operators vienas darbdienas laikā pēc šo noteikumu 13.[punktā](https://likumi.lv/ta/id/164147#p12) minētās informācijas saņemšanas nodrošina identificējamās galiekārtas izmantošanas iespējas pārtraukšanu vai atjaunošanu savā elektronisko sakaru tīklā, kā arī iekļauj centralizētajā datubāzē šo noteikumu 19.1., 19.2., 19.3. vai 20.1., 20.2., 20.3.apakšpunktā minēto informāciju.

15. Divu darbdienu laikā pēc tam, kad centralizētajā datubāzē iekļauta informācija par īpašniekam zudušu galiekārtu, elektronisko sakaru tīkla operators pārtrauc vai atjauno attiecīgās īpašniekam zudušās galiekārtas izmantošanas iespēju savā elektronisko sakaru tīklā.

16. Pārtraucot vai atjaunojot īpašniekam zudušas galiekārtas izmantošanas iespēju savā elektronisko sakaru tīklā, elektronisko sakaru tīkla operators nodrošina šo noteikumu 19.4. vai 20.4. apakšpunktā minētās informācijas iekļaušanu centralizētajā datubāzē.

17. Ja tas nepieciešams kriminālprocesa mērķa sasniegšanai, procesa virzītājs rakstiski pieprasa elektronisko sakaru komersantam atjaunot īpašniekam zudušās galiekārtas darbību, norādot termiņu, līdz kuram attiecīgās galiekārtas darbība ir atjaunojama. Elektronisko sakaru komersants atjauno īpašniekam zudušās galiekārtas darbību šajos noteikumos noteiktajā kārtībā.

**IV. Centralizētā datubāze**

18. Elektronisko sakaru komersanti nodrošina centralizētas datubāzes izveidošanu un uzturēšanu, centralizētajā datubāzē iekļautās informācijas pieejamību izmeklēšanas iestādēm un Iekšlietu ministrijas Informācijas centram tiešsaistes režīmā bez maksas, kā arī centralizētajā datubāzē iekļauto īpašniekam zudušo galiekārtu identifikatoru publiskošanu, noslēdzot savstarpēju līgumu.

19. Par īpašniekam zudušas galiekārtas izmantošanas iespējas pārtraukšanu centralizētajā datubāzē iekļauj šādu informāciju:

19.1. elektronisko sakaru komersants, kurš pieņēmis iesniegumu;

19.2. iesnieguma saņemšanas datums;

19.3. galiekārtas identifikators;

19.4. katra elektronisko sakaru tīkla operatora atzīme par identificējamās galiekārtas izmantošanas iespējas pārtraukšanu savā elektronisko sakaru tīklā un pārtraukšanas datums un laiks.

20. Par īpašniekam zudušas galiekārtas izmantošanas iespējas atjaunošanu centralizētajā datubāzē iekļauj šādu informāciju:

20.1. elektronisko sakaru komersants, kurš pieņēmis iesniegumu;

20.2. iesnieguma saņemšanas datums;

20.3. galiekārtas identifikators;

20.4. katra elektronisko sakaru tīkla operatora atzīme par identificējamās galiekārtas izmantošanas iespējas atjaunošanu savā elektronisko sakaru tīklā un atjaunošanas datums un laiks.

Ministru prezidents A.K.Kariņš

Satiksmes ministrs T.Linkaits

Iesniedzējs: satiksmes ministrs T.Linkaits

Vīza: Valsts sekretāra vietā -

valsts sekretāra vietniece L.Austrupe